  Майя Бывальцева Ижкарын Дерябин проездысь выльдэм выжез усьтӥзы. Со сярысь ивортэ «Удмуртия» агентстволэн корреспондентэз. Сиё-дано ужрад кутскиз 9 часын 10-тӥ инвожое. Тупатъям выж вылтӥ нырысь ик ортчыны сётӥзы егит кузпалъёслы. Сяме пыӵамъя, выль кенэз 7 выж вылтӥ поттыны кулэ, одӥгез соос пӧлысь луиз Дерябин проездысь. Выжез усьтон ужрадэ пыриськизы Удмуртилэн тӧроез Александр Соловьёв, карлэн тӧроез Юрий Тюрин, шоркарысь Кар Думалэн кивалтӥсез Олег Гарин, Ижысь автозаводлэн кивалтӥсез Михаил Рябов но элькун кивалтэтлэн ёзчиосыз. Ужрадлэн куноез луоз Москваысь йӧскалык политикая, улосвыл кусыпъёсъя но туризмъя департаментлэн кивалтӥсез Владимир Черников. Со Ижкаре лыктӥз Москвалэн Удмуртиын нуналъёсыз улсын. «Мостострой-12» компанилэн кивалтӥсезлэн воштӥсез Александр Клещевник верамъя, выжез выльдон бордын ужась лэсьтӥськисьёс туала амалъёсты кутыны но вашкала кенертэмез улӟытыны быгатӥзы. «Оскисько, выль выж, умой возёно ке, азьвылэз мында ик, оло, кемагес но сылоз», — вераз со. Выжез усьтыса. Ижкарлэн тӧроез Юрий Тюрин элькун кивалтӥсьёслы юрттэмзы понна тау кариз. «Элькунэн тӧроезлы Александр Васильевич Соловьёвлы тау каре потэ, коньдон шедьтӥз но выжез выльдонэ мыло-кыдо пыриськиз шуыса», — вераз Тюрин. Александр Соловьёв пусйиз, макем кулэ та выж Удмуртилэн шоркарезлы. «Куарусёнэ ми Кам шур вамен выжез усьтомы. Туннэ пичи кадь выжез лэзиськомы, но Ленин ёросын улӥсьёслы со туж кулэ», — пусйиз элькунлэн тӧроез. Тодэ вайытом, 2014-тӥ арын 17-тӥ оштолэзе выжлэн чугунлэсь кенерез пыдын ветлон сюреслэн люкетэныз валче куашказ. Выжез кышкытлыкоен лыдъязы но отӥ мынон-ветлонэз ворсазы. Транспортэз выжлэн мукет палтӥз лэзизы. Тупатъян ужъёс кык ар кыстӥськизы. Удмуртилэн тӧроез выжез Карлэн нуналэзлы усьтыны куриз. Выльдон ужлэн оглом дуныз — 115 миллион манет котыр. Тегъёс: Мерлык Ижкар ЮрийТюрин АлександрСоловьёв  